Ravatali gyászbeszéde szerint Illésházy Gáspár (1593-1648) titkára, majd utódai Illésházy Gábor (†1667) és Illésházy György (†1684) udvarának igazgatója lett. Ezután Nádasdy Ferenc (1625-1671) jószágigazgatója, majd pedig Rákóczy Ferenc (1645-1676) birtokintézője volt. 1664-ben Pápán szolgált kapitányként, ezen minőségében aktívan részt vett a Szentgotthárdnál csatát vesztő törökök üldözésében, végül 1665-től a Lednici uradalom kapitánya volt. Valószínűleg a kistapolcsányi várkapitányságot szánták neki, azt azonban végül a lévai hős Szobonya István kaphatta. Egyes levelek tanúsága szerint feltételezhetően ugyanott szolgált még 1669-ben és 1670-ben is. 1669-ben e minőségében Nyitraszegen vette át Zrínyi Péter 11 darab elismervényét.